หุ้นสหรัฐปิดในแดนบวก
ตลาดหุ้นสหรัฐ ปิดในแดนบวก ขณะที่ ราคาน้ำมันดิบขยับเพียงเล็กน้อย จากแรงขายทำกำไรของนักลงทุน
25 มี.ค. 2554

ตลาดหุ้นสหรัฐ ปิดในแดนบวก ขณะที่ ราคาน้ำมันดิบขยับเพียงเล็กน้อย จากแรงขายทำกำไรของนักลงทุน 
ตลาดหุ้นสหรัฐฯวานนี้(24 มี.ค.) ปิดบวกท่ามกลางข้อมูลทางเศรษฐกิจอันผสมผสาน โดยแม้มีข่าวดีจากภาคแรงงานต่อก็ถูกฉุดรั้งไว้โดยตัวเลขอันอ่อนแอของภาคการผลิต          ดัชนีหุ้นดาวโจนส์ เพิ่มขึ้น 84.54 จุด (0.70 เปอร์เซ็นต์) ปิดที่ 12,170.56 แนสแดค เพิ่มขึ้น 38.12 จุด (1.41 เปอร์เซ็นต์) ปิดที่ 2,736.42 จุด เอสแอนด์พี เพิ่มขึ้น 12.12 จุด (0.93 เปอร์เซ็นต์) ปิดที่ 1,309.66 จุด
นักวิเคราะห์ชี้ว่า ตลาดเมินข่าวแง่ลบจากหลายแห่ง รวมถึง ความพยายามของจีน ในการชะลอความร้อนแรงเศรษฐกิจ ความเสียหายหลังเหตุแผ่นดินไหวของญี่ปุ่น สถานการณ์ทางเศรษฐกิจของโปรตุเกส และคำเตือนถึงการขาดดุลงบประมาณระยะยาวของสหรัฐ          อย่างไรก็ดี ตลาดได้แรงหนุนเล็กน้อย จากข้อมูลของกระทรวงแรงงานสหรัฐ ที่แสดงให้เห็นว่า ตัวเลขผู้ขอรับประกันสวัสดิการว่างงานรายสัปดาห์ลดลงต่อเนื่อง ถึงแม้จะผิดหวังจากข้อมูลของกระทรวงพาณิชย์ ที่ระบุว่า คำสั่งซื้อสินค้าจากโรงงานสหรัฐ หายไป 0.9% ในเดือน ก.พ.
ขณะที่ ราคาน้ำมันดิบขยับเพียงเล็กน้อย จากแรงขายทำกำไรของนักลงทุน หลังปรับขึ้นต่อเนื่องมาหลายวันจากเหตุสู้รบในลิเบีย ขณะที่วอลล์สตรีท ปิดในแดนบวกจากข้อมูลทางเศรษฐกิจที่ผสมผสานในสหรัฐฯ          สัญญาล่วงหน้าน้ำมันไลต์สวีตครูตของสหรัฐฯ งวดส่งมอบเดือนเมษายน ลดลง 15 เซนต์ ปิดที่ 105.60 ดอลลาร์ต่อบาร์เรล ส่วนเบรนท์ทะเลเหนือลอนดอน เพิ่มขึ้น 15 เซนต์ ปิดที่ 115.72 ดอลลาร์ต่อบาร์เรล